ལན།གཞི་ཡེ་སངས་རྒྱས་པའི་རྒྱུད།བྱམས་མ་འབུམ་ལྔ།མེ་སྟོན་དབུ་མ།འ་ཞའི་གལ་མདོ་སོགས་ལས།གྲུ་མཐའ་སྐུ་དང་ཡེ་ཤེས་མེད་པ་ཡིས།།སྟོང་པ་ཕྱལ་ཆད་སར་གོལ་ནམ་མཁའ་འདྲ།།ཞེས་དང་།རྩལ་མེད་ཡེ་སངས་རྒྱས་པ་ལ།།ལྷ་མེད་སྐུ་དང་ཞིང་ཁམས་མེད།།སྣང་བར་རྟོག་པས་བཀྲིད་པ་ཡིན།།ཡང་།བོན་སྐུ་བདེ་བ་ཆེན་པོ་ཉིད།།ཟད་སར་སྐྱོལ་བའི་ཡེ་ཤེས་ཏེ།།མཐར་ཐུག་མཐའ་མེད་སྤྲོས་བྲལ་ངང་།།དེ་བཞིན་ཉིད་དུ་གྱུར་པ་ལ།།སྐུ་དང་ཡེ་ཤེས་གང་ཡང་མེད།།གཟུགས་བརྙན་སྣང་བས་བསླུས་པ་ཡིན།།ཡང་།སངས་རྒྱས་དངོས་ནི་བོན་གྱི་སྐུ།།གཟུགས་སྐུ་གདུལ་བྱའི་སྣང་བ་ཡིན།།རང་གི་ངོ་བོ་གྲུབ་པ་མེད།།ཡང་།ཐལ་བས་རྗེས་ཐོབ་འཁྲུལ་པར་འདོད་པ་དང་།།ཐལ་བས་བདེན་པ་གཉིས་ཀར་དུ་འགོག་གོ།ཐལ་བས་གཞན་སྐྱེ་བདེན་པ་གཉིས་ཆར་མེད་པར་འདོད་པའོ།།ཞེས་སོགས་གསུངས་པར་བརྟག་ན་ཐལ་འགྱུར་བའམ་མཚན་མ་ཀུན་བྲལ་བས་བདེན་གཉིས་ཚད་གྲུབ་ཏུ་མི་འདོད་ན་མི་སྟོ་སྙམ།